Når salget og priserne stiger, samtidig med at udbuddet og salgstiderne falder, så er boligmarkedet inde i en god spiral. Alle fire faktorer er netop nu til stede i Region Nordjylland, konstaterer ejendomsmæglerkæden EDC. I det seneste kvartal i Nordjylland ses en stigning i salget på 24 procent i forhold til samme kvartal året før, mens udbuddet er blevet fem procent mindre i samme periode. Priserne på villaer er steget fem procent det seneste år og ejerlejlighederne er steget hele syv procent. Kun sommerhusene har en anden retning i priserne, nemlig et fald på seks pct. - Sammenholdt med at den tid det tager at sælge en bolig er faldende, har vi alle ingredienserne til et boligmarked i sund udvikling. Alt tyder dermed på, at den vending, vi så i løbet af 2015, fastholdes i 2016, siger EDC’s kommunikationschef Jan Nordmann. - Mest bemærkelsesværdigt er stigningen i salget, der med 24 procent i Nordjylland er størst blandt alle landets regioner. Vi ser dermed fortsat, at det bedrede marked spreder sig fra de store byer til mindre byer og landområder, siger han. EDC forventer for 2016 en stigning i salget for hele landet omkring seks procent i forhold til 2015.

Opsummering:
Med en stigning på hele 24 procent i hussalget ligger Nordjylland helt i front blandt landets regioner.